Vieiros (xornal)

Vieiros foi un portal galego de Internet que apareceu o 24 de febreiro de 1996 e pechou o 24 de xullo de 2010Até sempre, Vieiros.com.. Foi o primeiro sitio privado en empregar a lingua galega na rede.

 Historia 
Na primavera de 1995 comezou o traballo de deseño e preparación e Vieiros, que tomou o nome da desaparecida revista do Padroado da Cultura Galega de México, viu a luz o 24 de febreiro de 1996, data que coincidía co aniversario do nacemento de Rosalía de Castro e da primeira emisión da Radio Galega.

Nun comezo era un índice de recursos de interese para Galicia, o que o converteu no primeiro directorio da rede galega. O directorio de rexistros deu o salto a Buscador en 1997, nacendo deste xeito o primeiro buscador galego.

Nun principio os recursos organizábanse de forma temática e tamén contiña a sección A Galería, na que se daba a coñecer a obra e biografía dos artistas galegos. Ademais realizáronse especiais como o do Día das letras galegas. No Nadal de 1996 comezou a súa andaina a sección informativa semanal Cousas, que en 1997 se converteu na páxina principal e xa con periodicidade diaria e incorpora un motor de busca, que foi o primeiro buscador galego e posteriormente aparecen edicións locais, charlas en liña.

Foi dirixido por Rocío Castro, Anxo Quintela (durante tres anos), María Yáñez (durante 10 meses en 2006) e Ramón Vilar Landeira (dende finais de outubro de 2006 ata o 24 de xullo de 2010).

Dende a súa creación o editor e propietario foi Lois Rodríguez.

O 24 de xullo de 2010, véspera do Día Nacional de Galicia a través dun editorial anúnciase o peche do portal debido a motivos económicos.

Vieiros é importante na historia da comunicación en Galicia por ser fundamentalmente un medio pioneiro en múltiplas iniciativas que logo se habían de espallar a outros medios. Entre elas salientan:

 Ser o primeiro directorio da rede galega.
 Ser o primeiro buscador galego.
 Ofrecer a primeira achega aos libros en soporte dixital en galego. Na primavera de 1996, Vieiros publicou o especial Mil primaveras máis, o cal se pode considerar o primeiro libro electrónico en galego.
 Realizar o primeiro estudo en profundidade en liña dunhas eleccións galegas: Eleccións Lexislativas de 1996 
 Organizar en Galicia a primeira charla en liña  entre os navegantes e unha personaxe convidada. Na primeira charla, o 23 de decembro de 1996, a persoa convidada foi Isaac Díaz Pardo. En total realizaron 47 charlas en liña entre os anos 1996 e 2005 onde puxeron en contacto directo os internautas galegos con persoeiros destacados en diferentes eidos da cultura: da literatura (Xosé Luís Méndez Ferrín, Suso de Toro, Fran Alonso, Camilo Franco e Jaureguizar); da música (Milladoiro, Rodrigo Romaní, Mercedes Peón, Anxo Pintos, Uxía e Viktor Flores); da investigación (Camilo Regueiro, Ramón Flores, Henrique Monteagudo, Ramón Villares e Andrés Torres Queiruga); do deporte (Fran Gómez Pallas); das artes escénicas e o cine (Miguel de Lira, Xesús Ron, Antón Reixa, Xavier Villaverde, Luís Tosar e Mabel Rivera); da política (Encarna Otero, Aina Moll, Xosé Luís Barreiro Rivas, Camilo Nogueira, Anxo Quintana e Roberto Mera); de todo tipo de organizacións sociais (Manuel Soto, Carmen Avendaño, Haji Abdalhasib Castiñeira, Manuel Dios Diz, Bernardo Penabade e Francisco Javier Fernández de Ana Magán); das institucións Alfonso Zulueta de Haz; da investigación (Camilo Regueiro, Ramón Flores e Henrique Monteagudo); do exército (Xosé Fortes); dos medios de comunicación (Ramón Chao, Armand Mattelart, Vicent Partal, Steven Ross, Miguel Anxo Murado e José Luis Alvarez); da arte (EVRU e Carlota Álvarez Basso) e da edición (Víctor Freixanes e Olegario Sotelo Blanco).

 Notas 

 Véxase tamén 
 Bibliografía 


 Ligazóns externas 
 Vieiros
 Páxina do 11 de xuño de 1998 en Internet Archive.


Categoría:Xornais electrónicos
Categoría:Xornais en lingua galega
Categoría:Xornais de Galicia desaparecidos
Categoría:Premio Xoán Manuel Pintos
Categoría:Sitios web en galego